Somogyi Veronika méltatása

A Magyar Vakok és Gyengénlátók Országos Szövetségének elnöksége 2025-ben a látássérült gyerekek oktatását és társadalmi inklúziójukat támogató szolgáltatások elindítása elismeréseként Louis Braille-emlékérmet adományoz Somogyi Veronikának. 

Somogyi Veronika 1976-ban a Bárczi Gusztáv Gyógypedagógiai Tanárképző Főiskolán szerzett diplomát látási-értelmi fogyatékos szakon. Első munkahelyén, a Vakok Általános Iskolájában 1980-ig dolgozott nevelőként, majd tanárként. Ezt követően a Gyógypedagógiai Főiskola Pszichológiai Intézetében tanársegédként, majd adjunktusként oktatott 1993-ig. Másoddiplomáját 1989-ben szerezte az ELTE BTK pszichológia szakán. 

1994-től iskolapszichológusként tért vissza a Vakok Általános Iskolájába. 1998-ban kapott megbízást az utazótanári szolgálat (Pedagógiai Szakszolgálat) vezetésére, majd 2006-tól Helesfai Katalint követve öt éven át, nyugdíjba vonulásáig az iskola főigazgatója volt. 
Ezalatt az idő alatt országos szinten indította el a vak gyermekek integrációjának folyamatát. Óvodai és iskolai módszertani anyag elkészítésével, pályázatokkal, eszközkölcsönző szolgálat kialakításával, akkreditált tanfolyamokkal segítette az inklúzió valamennyi szereplőjét, támogatta a tanulókat, szülőket, befogadó pedagógusokat szerte az országban.

Nyugdíjba vonulása után sem szakadt el az intézménytől, rendszeresen vezetett szülőklubot, szülői tanfolyamot, bölcs tanácsaival ugyanúgy fáradhatatlanul segítette az óvodai és a gyermekotthoni kollégákat, mint a gyerekeket.

Éleslátása, problémafeltáró képessége, tanácsai mindig példaként, iránymutatásként szolgáltak. Tisztelettel és szeretettel köszönjük meg több mint négy évtizedes gyógypedagógusi és pszichológusi munkáját, és mindazt, amit a magyar látássérült gyermekekért és családjaikért tett.

Kitüntetéséhez szívből gratulálunk!

